b'\n_START_ARTICLE_\nMariaana von Knorring\n_START_PARAGRAPH_\nMariaana von Knorring (o.s. Tammio, s. 1933) on suomalainen tekstiilitaiteilija ja vaatesuunnittelija._NEWLINE_Mariaana von Knorring valmistui Taideteollisen oppilaitoksen muotitaiteen osastolta vuonna 1953. H\xc3\xa4n jatkoi opintoja tekstiilitaiteen osastolla. Uransa alussa h\xc3\xa4n suunnitteli painokankaita Tampellalle, kunnes siirtyi 1960-luvun keskivaiheilla OTK:n vaatetusteollisuuden palvelukseen suunnittelemaan Fenno Sport -mallistoja. Sen j\xc3\xa4lkeen h\xc3\xa4n suunnitteli naisten ulkovaatteita Piiroselle ja Tiklakselle._NEWLINE_Von Knorring teki my\xc3\xb6s merkitt\xc3\xa4v\xc3\xa4n uran alan opettajana, alkaen Kolmirannan ammattikoulusta ja Helsingin leikkuuopistosta. Vuodesta 1965 h\xc3\xa4n toimi Taideteollisen korkeakoulun tuntiopettajana ja my\xc3\xb6hemmin apulaisprofessorina ja professorina. Vuonna 2003 von Knorring nimitettiin Taideteollisen korkeakoulun kunniaj\xc3\xa4seneksi. Vuonna 1983 h\xc3\xa4n sai Muotitaiteilijat MTO ry:n kunniakirjan ensimm\xc3\xa4isen\xc3\xa4 yksitt\xc3\xa4isen\xc3\xa4 henkil\xc3\xb6n\xc3\xa4, peusteena pitk\xc3\xa4aikainen ja korkeatasoinen ty\xc3\xb6 valmisvaateteollisuudessa._NEWLINE_Mariaana von Knorringin is\xc3\xa4 oli lakitieteen lisensiaatti E. H. I. Tammio.'